AIŠKINAMASIS RAŠTAS

Dėl Molėtų rajono savivaldybės finansuotinų sporto sričių nustatymo ir sporto projektų finansavimo tvarkos aprašo patvirtinimo

1. **Parengto tarybos sprendimo projekto tikslai ir uždaviniai**

 Lietuvos Respublikos sporto įstatyme nustatyta, kad savivaldybės taryba, atsižvelgdama į valstybinę sporto strategiją, sporto prioritetus, švietimo, mokslo ir sporto ministro patvirtintą strateginių sporto šakų sąrašą, nustato savivaldybės ilgalaikius sporto plėtros tikslus, savivaldybės biudžeto lėšomis finansuotinas sporto sritis, skatina viešą ir privačią partnerystę sporto srityje. Taip pat šiame įstatyme nurodyta, kad savivaldybės taryba privalo nustatyti sporto srityje veikiančių fizinių ir juridinių asmenų veiklos finansavimo iš savivaldybės biudžeto kriterijus ir tvarką. Savivaldybės vykdomoji institucija ar jos įgaliotos įstaigos, vadovaudamosi savivaldybių tarybos nustatytu savivaldybių biudžetų lėšomis finansuojamų sporto projektų finansavimo tvarkos aprašu, vykdo savivaldybei pateiktų sporto projektų atranką ir priima sprendimus dėl jų bendrojo finansavimo.

 Šiuo sprendimo projektu siekiama nustatyti Molėtų rajono savivaldybės biudžeto lėšomis finansuotinas sporto sritis ir patvirtinti Molėtų rajono savivaldybės sporto projektų finansavimo tvarkos aprašą, kuris nustato sporto projektų finansavimo tvarką, reikalavimus projektų paraiškoms, jų teikimo ir vertinimo, lėšų projektams skyrimo tvarką, jų, panaudojimo kontrolę ir atsakomybę už šio aprašo pažeidimą.

Tikslas – nustatyti Molėtų rajono savivaldybės finansuotinas sporto sritis ir patvirtinti Molėtų rajono savivaldybės sporto projektų finansavimo tvarkos aprašą.

 **2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas ir 4 dalis, Lietuvos Respublikos sporto įstatymo 1 dalies 2 punktas, 17 straipsnio 11 dalis, Molėtų rajono savivaldybės strateginio veiklos plano 2019–2021 metams 5 programos 2 tikslo 1 uždavinio 1 priemonė.

 **3. Galimos teigiamos ir neigiamos pasekmės priėmus siūlomą tarybos sprendimo projektą**

 Molėtų rajono savivaldybėje sporto srityje veikiantys juridiniai asmenys turės galimybę dalyvauti projektuose bei gauti finansavimą juos įgyvendinti.

Neigiamų pasekmių priėmus sprendimą nenumatoma.

 **4. Priemonės sprendimui įgyvendinti**

 Teisės akto vykdymas.

 **5. Lėšų poreikis ir jų šaltiniai (prireikus skaičiavimai ir išlaidų sąmatos)**

Savivaldybės biudžeto lėšos, numatomos kiekvienų metų biudžete.

 **6. Vykdytojai, įvykdymo terminai**

 Savivaldybės administracija.